એ મે મહિનો હતો અમારા પ્રમાણે તો સ્પ્રિંગ ચાલું થઈ થવી જોઈતી હતી, પરંતુ અમે જ્યારે ત્યાં પહોંચ્યાં ત્યારે ઘૂંટણ સુધીનો સ્નો હજુયે ત્યાં હતો, વાતાવરણ થીજી ગયેલું હતું, ઠંડી એટલી કે માત્ર થોડી ક્ષણો ડેક ઉપર ઊભા રહીએ ત્યાં જ થીજી જઈએ. જ્યાં જુઓ ત્યાં સ્પ્રુઝનાં લાંબા ઊંચા ટ્રી જ નજર આવતાં હતાં. ક્યાંય માનવ વસ્તીનાં એકપણ નિશાની દેખાતી ન હતી. ક્યાંક ક્યાંક ડિયર જેવા પગલા જેવી છાપ દેખાઇ જતી હતી. આ ડાયરીનું બીજું એક પાનું કહે છે કે ……એ રેડ ઇન્ડિયન સમુદાયનાં શક્તિશાળી પૌવાહટનની (મુખીયા) પુત્રી પોકોહોંન્ટેસ હતી. તે જાડી ને ઠીંગણી હતી પણ તેની આંખોમાં ગજબ એવી ચમક હતી, તે જ્યારે જ્યારે મને જોતી હતી ત્યારે ત્યારે તેના માસૂમ ચહેરા પરથી મને નજર હટાવવાનું મન થતું ન હતું, તેણે મારી બહુ મદદ કરી. તેણે મને પોતાના લોકોથી બચાવી નવું જીવન આપ્યું અને અમારી વસાહત માટે પણ ઘણી મદદ કરી. આ ડાયરીનું ત્રીજું પાનું કહે છે કે રેડ ઇન્ડિયન (આજે નેટિવ ઇંડિયન) લોકો સાથેની અમારી લડાઈ એ અમારી મૂર્ખામીનું ચિન્હ હતું. જો અમે તેઓની સાથે શાંતિથી રહ્યાં હોત તો અમારામાંનાં બધાં જ લોકો જીવતા હોત પણ અમારી મૂર્ખાઈને કારણે અમારી વસાહતે ઘણાબધાં લોકોને ખોઈ દીધાં. સખી, ચોથા પાનાંમાં સ્મિથ કહે છે કે હું તેણીને લવ નહોતો કરતો પણ, અમારે તેણીની જરૂર હતી, તેમના લોકોની જરૂર હતી. જેઓ તેઓ અમારી મદદે ન આવ્યા હોત તો અમારામાં જેટલા આજે બચ્યા છે તેટલા લોકો પણ બચી શક્યા ન હોત. પણ હું તેણીને લવ નહોતો કરતો તે વાત હું તેણીને કહી ન શક્યો. સખી, આ શબ્દો જ્હોન સ્મિથ દ્વારા ૧૬૧૦ માં લખાયેલા છે. જ્હોન સ્મિથ……. અમેરિકન ઈતિહાસમાં એક બ્રિટિશ નાવિક તરીકે અને એક ઇતિહાસકાર તરીકે જાણીતો છે. આ સિવાય પણ જ્હોન સ્મિથને અનેક નામોથી ઓળખવામાં આવે છે. જેમાં સેટલમેંન્ટનાં સફળ કેપ્ટન તરીકે, પોકોહોન્ટેસનાં પ્રેમી તરીકે અને દગાખોર પ્રેમી તરીકે, એક ટ્રેડમેન તરીકે…..એમ એવા કેટલાય નામે પ્રખ્યાત છે. સખી, જ્હોનસ્મિથને તું થોડો ઘણો તો જાણે છે પણ પૂર્ણ રીતે નહીં કેમ ખરું ને? આટલું વાંચ્યા પછી તને થશે કે આટલા બધા ઉપનામો ધરાવતો જ્હોન સ્મિથ કોણ હશે? અને અમેરિકાના ઇતિહાસમાં એ શા માટે હંમેશા માટે કેદ થઈ ગયો ? પરંતુ જ્હોન સ્મિથ સુધી પહોંચવા પૂર્વે આપણે ક્રિસ્ટોફર કોલંબસનાં સમયના ઇતિહાસના પાનાંને પણ થોડા જોઈ લઈએ.